ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2995/97 υποβολή: Alexandros Alavanos (GUE/NGL) προς την Επιτροπή (1 Οκτωβρίου 1997)

Θέμα: Οι χαλαζοπτώσεις που έπληξαν τους νομούς Ξάνθης και Ροδόπης

Οι χαλαζοπτώσεις που έπληξαν το τελευταίο δεκαήμερο του Αυγούστου περιοχές των νομών Ξάνθης και Ροδόπης, νομούς με σοβαρά προβλήματα, προκάλεσαν ιδιαίτερα μεγάλες καταστροφές σε εποχικές καλλιέργειες σε έκταση 70.000 στρεμμάτων περίπου.

Επειδή οι ζημιές αυτές, που έρχονται να προστεθούν στις καταστροφές της προηγούμενης χρονιάς, οδηγούν σε οικονομική καταστροφή τους παραγωγούς των περιοχών που επλήγησαν, ερωτάται η Επιτροπή τί μέτρα προτίθεται να πάρει ώστε να δοθούν οι απαραίτητες αποζημιώσεις στους πληγέντες παραγωγούς;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-2870/97 και E-2995/97 (16 Οκτωβρίου 1997)

Η Επιτροπή εκφράζει τη συμπάθεια της στους αγρότες των οποίων οι καλλιέργειες υπέστησαν ζημίες από το χαλάζι. Η Επιτροπή κατανοεί πλήρως το πρόβλημα που μπορεί να δημιουργηθεί από μία φυσική καταστροφή τέτοιων διαστάσεων.

Εντούτοις, πρέπει να υπογραμμισθεί ότι ο κοινοτικός προϋπολογισμός δεν διαθέτει μέσα για την αποζημίωση απωλειών συγκομιδής ή ετήσιας παραγωγής, οι οποίες είναι στην πραγματικότητα οι συχνότερα παρατηρούμενες ζημίες που μπορεί να προκαλέσει η χαλαζόπτωση. Ωστόσο, αν αποδειχθεί ότι κτιριακές εγκαταστάσεις της γεωργικής εκμετάλλευσης ή ζωϊκό κεφάλαιο επλήγησαν από φυσικές καταστροφές, τότε η Επιτροπή μπορεί να εξετάσει ενδεχόμενη αίτηση του κράτους μέλους στο πλαίσιο των διαρθρωτικών ταμείων μέσω κατάλληλης ανακατανομής των κονδυλίων χρηματοδότησης του κοινοτικού πλαισίου στήριξης (ΚΠΣ), μετά από επαναπροσανατολισμό των προτεραιοτήτων στον οποίο πρέπει να προβεί πρώτα το κράτος μέλος. Αυτό θα μπορούσε να γίνει, για παράδειγμα, με την ευκαιρία της ενδιάμεσης ανασκόπησης του ΚΠΣ για την Ελλάδα.
ΓΡΑΠΤΗ ΕΡΩΤΗΣΗ E-2805/97 υποβολή: Mark Watts (PSE) προς την Επιτροπή (1 Σεπτεμβρίου 1997)

Θέμα: Άρνηση εκδόσεως Πιστοποιητικού Ασφαλούς Διαχείρισης

Σε πόσα πλοία, ανά κατηγορία και σε κάθε κράτος μέλος, δεν εδόθησαν Πιστοποιητικά Ασφαλούς Διαχείρισης (ISM);

Κοινή απάντηση του κ. Kinnock εξ ονόματος της Επιτροπής στις γραπτές ερωτήσεις E-2804/97 και E-2805/97 (7 Οκτωβρίου 1997)

Η Επιτροπή υποθέτει ότι το Αξιότιμο Μέλος του Κοινοβουλίου αναφέρεται στην εφαρμογή του κανονισμού του Συμβουλίου (ΕΚ) αριθ. 3051/95 για την διαχείριση της ασφάλειας των επιβατηγών οχηματαγωγών πλοίων roll on.- roll off (rο-rο) ((ΕΕ L 320 της 30.12.1995. )).

Τα κράτη μέλη είχαν τη δυνατότητα προσωρινής εξαίρεσης από την απαίτηση επιβολής υποχρεώσεων στο πλαίσιο της μεθόδου διεθνών προτύπων (ISM) για τα οχηματαγωγά και τις εταιρείες που επιχειρούν αποκλειστικώς σε προστατευόμενα ύδατα, μέχρι την 1η Ιουλίου 1997. Η Επιτροπή λυπάται για το γεγονός ότι δεν διαθέτει επί του παρόντος επαρκή στοιχεία που θα της επέτρεπαν να απαντήσει πλήρως στην ερώτηση, θα ζητήσει όμως από τα κράτη μέλη ενήμερα στοιχεία και θα τα διαβιβάσει στο Αξιότιμο Μέλος του Κοινοβουλίου, αμέσως μόλις της περιέλθουν.
ΓΡΑΠΤΗ ΕΡΩΤΗΣΗ E-2218/97 υποβολή: Jesϊs Cabezσn Alonso (PSE) προς την Επιτροπή (30 Iουνίου 1997)

Θέμα: Παρόνομη αλιεία στο Μαρόκο

Οι επιχειρηματικοί κύκλοι του Μαρόκου που συνδέονται με την αλιευτική βιομηχανία παραδέχονται ότι υπάρχουν οργανωμένες τοπικές ομάδες οι οποίες επιδίδονται στην παράνομη αλιεία και εμπορία κεφαλοπόδων. Οι ομάδες αυτές δεν σέβονται τις διατάξεις σχετικά με το μέγεθος των ιχθύων και τις περιόδους απαγόρευσης των αλιευτικών δραστηριοτήτων και δεν καταβάλλουν φόρους ούτε για τέλη αλιευτικής άδειας. Όλα αυτά συνεπάγονται μεγάλη ζημία για όσους ασκούν τις αλιευτικές τους δραστηριότητες κατά τρόπο νόμιμο και σύμφωνα με την ισχύουσα αλιευτική συμφωνία Μαρόκου-Ευρωπαϊκής Ένωσης.

Τί στάση ή τί μέτρα έχει λάβει η Επιτροπή απέναντι στην κατάσταση αυτή;

Απάντηση της κας Bonino εξ ονόματος της Επιτροπής (22 Σεπτεμβρίου 1997)

Η Κοινότητα στο πλαίσιο μιας σφαιρικής πολιτικής η οποία αποσκοπεί στη διασφάλιση της αλιείας κεφαλοπόδων αποδέχθηκε, κατά την τελευταία σύνοδο της μικτής επιτροπής ΕΚ/Μαρόκο, τον Ιανουάριο του 1997, δύο συμπληρωματικούς μήνες παύσης (βιολογικής ανάπαυσης) των αλιευτικών δραστηριοτήτων, το 1997 (Μάρτιος και Απρίλιος, οι οποίοι έρχονται να προστεθούν στον Σεπτέμβριο και τον Οκτώβριο που προβλέπονταν ήδη), που εφαρμόζονται δίχως διάκριση σε όλα τα αλιευτικά σκάφη τα οποία ασκούν αλιευτικές δραστηριότητες κεφαλοπόδων σε όλη την αλιευτική περιοχή του Μαρόκου.

Η Επιτροπή παρακολουθεί εκ του σύνεγγυς τόσο τα νέα μέτρα τα οποία εφαρμόζει το Μαρόκο στο σύνολο των αλιευτικών στόλων που αλιεύουν στα ύδατα του, όσο και εκείνα, στόχος των οποίων είναι αποκλειστικά και μόνο ο μαροκινός αλιευτικός στόλος.

Κατά την ίδια σύνοδο αυτής της ίδιας μικτής επιτροπής, το Μαρόκο εξεδήλωσε στην Κοινότητα την πρόθεση του να λάβει περαιτέρω μέτρα προκειμένου να προστατεύσει τους γόνους και τις περιοχές αναπαραγωγής.

Αφού επανέλαβε την απαίτηση αυτή στη διάρκεια του έτους, η Κοινότητα ενημερώθηκε με επιστολή των μαροκινών αρχών στις 8 Αυγούστου 1997 για την απαγόρευση, η οποία αφορά τους εθνικούς αλιείς, της αλιείας κεφαλοπόδων, στο εσωτερικό της περιοχής των 12 ναυτικών μιλίων, αρχής γενομένης από τις 11 έως και τις 31 Αυγούστου.
ΓΡΑΠΤΗ ΕΡΩΤΗΣΗ E-3083/97 υποβολή: Doeke Eisma (ELDR) προς την Επιτροπή (2 Οκτωβρίου 1997)

Θέμα: Ναρκωτικά

Μπορεί να ανακοινώσει η Επιτροπή:

1. Εάν συμμερίζεται την άποψη ότι η χρήση ναρκωτικών στις παραμεθόριες περιοχές συνιστά ένα διαρκώς διογκούμενο πρόβλημα;

2. Εάν υποστηρίζει επί του παρόντος σχέδια για την υποδοχή των τοξικομανών στις παραμεθόριες περιοχές και εάν ναι, ποιά είναι τα προγράμματα αυτά;

3. Προσφέρει το πρόγραμμα Interreg δυνατότητες χρηματοδότησης σχεδίων για την υποδοχή τοξικομανών; Εάν όχι, ποιά άλλα ταμεία θα ήταν δυνατόν να χρησιμοποιηθούν για το σκοπό αυτόν;

Απάντηση του κ. Flynn εξ ονόματος της Επιτροπής (6 Νοεμβρίου 1997)

Η Επιτροπή είναι ενήμερη του διογκούμενου προβλήματος της κατανάλωσης ναρκωτικών στις παραμεθόριες περιοχές, ένα φαινόμενο που καλείται επίσης «ναρκοτουρισμός». Τα κράτη μέλη έχουν θέσει τον αγώνα κατά του φαινομένου αυτού μεταξύ των προτεραιοτήτων τους και έχουν αναλάβει να το αντιμετωπίσουν μέσω της συνεργασίας των υπηρεσιών τους επιβολής του νόμου, όπως προβλέπεται στο ψήφισμα του Συμβουλίου της 29.11.1996 σχετικά με τα μέτρα αντιμετώπισης του προβλήματος αυτού ανά την Ευρωπαϊκή Ένωση ((EE C 375 της 12.12.1996 )) και στην κοινή δράση τής 17.11.1996 σχετικά με την προσέγγιση των νομοθεσιών και των πρακτικών των κρατών μελών της Ευρωπαϊκής Ένωσης για τα προβλήματα της τοξικομανίας και την πρόληψη και καταπολέμηση της λαθρεμπορίας ναρκωτικών. ((EE L 342 της 31.12.1996 )) Η Europol θα παράσχει σύντομα πληροφορίες ως προς το μέγεθος του προβλήματος αυτού στην προσεχή της έκθεση επί της γενικής κατάστασης.

Παράλληλα, οι προληπτικές και υγειονομικές πλευρές που συνδέονται με τον ναρκοτουρισμό αποτελούν μέρος των προτεραιοτήτων που θα πρέπει να κατευθύνουν το 1998 την εφαρμογή του προγράμματος εφαρμογής κοινοτικής δράσης για την πρόληψη της τοξικομανίας. Ο στόχος είναι να ευνοηθεί η συνοχή και η αποτελεσματικότητα των υγειονομικών και κοινωνικών παρεμβάσεων που μπορούν να εφαρμοστούν στους χρήστες, ιδίως μέσω της ανάπτυξης συνεργασιών στις ενδιαφερόμενες παραμεθόριες ζώνες ((EE C 226 της 25.7.1997 )). Πρόσφατα δημοσιεύθηκε μια πρόταση εκδήλωσης ενδιαφέροντος για την εφαρμογή του προγράμματος. Ως παράδειγμα σχεδίων υποστηριζόμενων από το πρόγραμμα Τοξικομανία που αντιμετωπίζει άμεσα το πρόβλημα που έθεσε το αξιότιμο μέλος, μπορεί να αναφερθεί μια διερευνητική έκθεση ως προς τις «διασυνοριακές διαδρομές» που εκτελέστηκε σε συνεργασία με βελγικούς, γερμανικούς, γαλλικούς και ολλανδικούς οργανισμούς με στόχο τη διάγνωση, την ανάλυση των επαγγελματικών πρακτικών και τον εντοπισμό νέων οδών εργασίας.

Οι προσανατολισμοί για τα λειτουργικά προγράμματα Interreg II ((EE C 180, 1.7.1994 )) αναφέρουν, μεταξύ των ενεργειών που μπορούν να χρηματοδοτηθούν βάσει της πτυχής A («Διασυνοριακή συνεργασία»), τα μέτρα που αποσκοπούν στην ενθάρρυνση της συνεργασίας στον τομέα της υγείας. Παρόμοια μέτρα έχουν ενσωματωθεί στα 12 από τα 59 λειτουργικά προγράμματα για την περίοδο 1994-1999. Τα προγράμματα αυτά βρίσκονται σε φάση εφαρμογής από τα κράτη μέλη.
ΓΡΑΠΤΗ ΕΡΩΤΗΣΗ P-2919/97 υποβολή: Bertel Haarder (ELDR) προς την Επιτροπή (5 Σεπτεμβρίου 1997)

Θέμα: Εφαρμογή της οδηγίας για τις δραστηριότητες των χρηματοπιστωτικών ιδρυμάτων

Στο πλαίσιο της οδηγίας 89/646/ΕΟΚ ((ΕΕ L 386 της 30.12.1989, σελ. 1 )) για το συντονισμό των νομοθετικών, κανονιστικών και διοικητικών διατάξεων που αφορούν την ανάληψη και την άσκηση δραστηριότητας πιστωτικού ιδρύματος, μπορεί η Επιτροπή να αναφέρει σε ποιό βαθμό και πότε θα εφαρμοστούν από τα κράτη μέλη οι διατάξεις του άρθρου 16 της προαναφερθείσας οδηγίας σε ό,τι αφορά το επαγγελματικό απόρρητο;

Απάντηση που δόθηκε από τον κ. Monti εξ ονόματος της Επιτροπής (8 Οκτωβρίου 1997)

Η Επιτροπή διαβιβάσει απευθείας στο αξιότιμο Μέλος καθώς και στη Γενική Γραμματεία του Κοινοβουλίου πίνακα που περιέχει τα στοιχεία για τα εθνικά μέσα μεταφοράς της δεύτερης τραπεζικής οδηγίας (89/646/ΕΟΚ).

Όσον αφορά τον τρόπο με τον οποίο αναφέρθηκε το άρθρο 16, η Επιτροπή αυτή τη στιγμή διεξάγει ευρεία μελέτη που στοχεύει στη λεπτομερειακή ανάλυση της μεταφοράς των διατάξεων της εύτερης οδηγίας στα εθνικά δίκαια των κρατών μελών. Η μελέτη αυτή θα ολοκληρωθεί στο τόλος του έτους.
ΓΡΑΠΤΗ ΕΡΩΤΗΣΗ E-2777/97 υποβολή: Raimo Ilaskivi (PPE) προς την Επιτροπή (1 Σεπτεμβρίου 1997)

Θέμα: Εκπόνηση μελέτης σχετικά με τις οικονομικές επιπτώσεις από την κατάργηση των πωλήσεων αδασμολογήτων ειδών

Το 1991 το Ευρωπαϊκό Κοινοβούλιο ζήτησε από την Επιτροπή να εκπονήσει μελέτη σχετικά με τις οικονομικές επιπτώσεις από την κατάργηση της πώλησης αδασμολογήτων ειδών. Τον Ιούλιο τρέχοντος έτους οι Υπουργοί Μεταφορών των κρατών μελών της Ενωσης εξέφρασαν παρόμοια επιθυμία. Κατά την οργανωθεία από την Επιτροπή Οικονομικών Υποθέσεων ακρόαση στις 7.7.1997, ο εκπρόσωπος της Επιτροπής δήλωσε ότι η εκπόνηση της μελέτης αυτής δεν θεωρείται αναγκαία.

Οπως έχω πληροφορηθεί, σε ορισμένες προσφάτως κατατεθείσες γραπτές ερωτήσεις η Επιτροπή καλείται να προχωρήσει στην εκπόνηση της μελέτης αυτής. Οφείλω να ομολογήσω ότι το θέμα αυτό με ανησυχεί και από άποψη κοινοβουλευτισμού. Δεδομένου ότι μέχρι στιγμής δεν έχει ολοκληρωθεί καμία τέτοια μελέτη, και ουδείς μας έχει ενημερώσει για τους λόγους της απραξίας αυτής, υποβάλω την ακόλουθη ερώτηση: Ενδιαφέρεται η Επιτροπή να εκπληρώσει τις επιθυμίες τόσο του Κοινοβουλίου όσο και των Υπουργών Μεταφορών των κρατών μελών της Ενωσης και, εάν ναι πότε θα παραδοθεί έτοιμη η μελέτη την εκπόνηση της οποίας είχε ζητήσει το 1991 το ΕΚ;

Απάντηση του κ. Monti εξ'ονόματος της Επιτροπής (22 Οκτωβρίου 1997)

Η Επιτροπή είχε ήδη την ευκαιρία να εκφράσει τη θέση της επί του αιτήματος μιας μελέτης των οικονομικών επιπτώσεων από την κατάργηση των πωλήσεων αδασμολόγητων ειδών στο εσωτερικό της Κοινότητας ((π.χ. βλέπε τις απαντήσεις στις κοινοβουλευτικές ερωτήσεις Η-552/97 και Η-21/97 (συζητήσεις του Κοινοβουλίου - 7/97 και 2/97) του κ. Anderson, H-409 (συζητήσεις του Κοινοβουλίου - 6/97) της κ. Banotti, E-1089/97 του κ. Mather (ΕΕ C 367, 4.12.1997, 77), E-4116/96 του κ. Κακλαμάνη (ΕΕ C 217 της 17.7.1997, 66), Η-908/97 (συζητήσεις του Κοινοβουλίου - 12/97) της κ. Schφrling. )).

Όταν το Συμβούλιο, το 1991, αποφάσισε να διατηρήσει προσωρινά αυτό το είδος των πωλήσεων υπέρ ορισμένων δραστηριοτήτων, συμφώνησε να προσφέρει στους ενεχόμενους τομείς την δυνατότητα να προσαρμοστούν, εντός περιόδου άνω των 7 ετών σε μια νέα κατάσταση. Κατά συνέπεια, η διάταξη αυτή λάμβανε υπόψη την ιδιαιτερότητα του εν λόγω τομέα.

Εάν οι επωφελούμενοι από αυτή τη μεταβατική περίοδο ζητούν σήμερα μια νέα παρέκκλιση, εξακολουθεί να ισχύει ότι τα επιχειρήματα που αναπτύχθηκαν ως προς το θέμα αυτό δεν διαφέρουν από τα αντίστοιχα του 1991. Τα επιχειρήματα αυτά λήφθηκαν υπόψη από το Συμβούλιο το 1991 και δεν συντρέχει κανένας λόγος επανεξέτασης της σημασίας τους και συζήτησης εκ νέου σχετικά με ένα καθεστώς παρέκκλισης η ανάκληση του οποίου έχει ήδη αποφασιστεί.

Εξάλλου, το Συμβούλιο επιβεβαίωσε τη θέση του σχετικά με το θέμα κατά τη συνεδρίαση του Συμβουλίου Ecofin, στις 11 Νοεμβρίου 1996 7 ειδικότερα απέρριψε την αναγκαιότητα μιας μελέτης του είδους αυτού. Το Συμβούλιο «μεταφορές» του Ιουλίου 1997, θεώρησε αρμόδιο σχετικά με το θέμα αυτό το Συμβούλιο Ecofin.
ΓΡΑΠΤΗ ΕΡΩΤΗΣΗ E-2525/97 υποβολή: Panayotis Lambrias (PPE) προς την Επιτροπή (24 Iουλίου 1997)

Θέμα: ΛΗΨΗ ΜΕΤΡΩΝ ΜΕΙΩΣΗΣ ΕΝΕΡΓΕΙΑΚΗΣ ΚΑΤΑΝΑΛΩΣΗΣ

Η μείωση της ενεργειακής κατανάλωσης και η προστασία του περιβάλλοντος αποτελούν δύο από τους στόχους του προγράμματος JOULE-THERMIE της Ευρωπαϊκής Επιτροπής. Ερωτάται η Επιτροπή τι συμπληρωματικά μέτρα πέραν των ερευνητικών έχει λάβει, ώστε να ενημερώσει τον πολίτη-καταναλωτή και την βιομηχανία για υιοθέτηση μέτρων και πρακτικών μείωσης της ενεργειακής κατανάλωσης;

Απάντηση του κ Παπουτσή εξ ονόματος της Επιτροπής (16 Σεπτεμβρίου 1997)

Το SAVE και το Altener είναι δύο προγράμματα που συμπληρώνουν το πρόγραμμα έρευνας και ανάπτυξης Joule-Thermie, έχοντας ως αντικείμενο την προώθηση της ενεργειακής αποδοτικότητας και της χρήσης των ανανεώσιμων πηγών ενέργειας στην Κοινότητα.

Τα εν λόγω προγράμματα έχουν ως βασικούς στόχους να διευκολύνουν τη διείσδυση στην αγορά των εννοιών της ενεργειακής αποδοτικότητας και της χρήσης των ανανεώσιμων πηγών ενέργειας, ώστε να περιοριστεί η κατανάλωση ορυκτών καυσίμων. Και τα δύο προγράμματα χρηματοδοτούν πολυάριθμες ενημερωτικές δραστηριότητες, σε στενή συνεργασία με τις αρμόδιες αρχές και τους αρμόδιους για την ενέργεια φορείς των κρατών μελών, που διαδραματίζουν σημαντικό ρόλο στη διάδοση των αποτελεσμάτων όλων των δράσεων που χρηματοδοτούνται από τα προγράμματα.

Ολοι οι ευρωπαίοι πολίτες και η ευρωπαϊκή βιομηχανία έχουν πρόσβαση ατελώς, μέσω της βάσης δεδομένων Cordis στο Internet, στα αποτελέσματα 290 έργων SAVE που καλύπτουν την ενεργειακή αποδοτικότητα στα κτίρια, στη βιομηχανία και στις μεταφορές καθώς και 109 έργων Altener που καλύπτουν όλους τους κλάδους του τομέα των ανανεώσιμων πηγών ενέργειας.
ΓΡΑΠΤΗ ΕΡΩΤΗΣΗ E-2940/97 υποβολή: Georges Berthu (I-EDN) προς την Επιτροπή (17 Σεπτεμβρίου 1997)

Θέμα: Δήλωση του κ. Michel Rocard

Στην εφημερίδα «Le Monde» της 14ης Αυγούστου 1997, ο κ. Michel Rocard, αναφερόμενος στις προσπάθειές του να επιτύχει τη σύσταση διεθνούς εθελοντικής δύναμης επεμβάσεως μεταξύ των αντιμαχομένων παρατάξεων στο Κογκό, ολοκληρώνει γράφοντας: «Η Ευρωπαϊκή Επιτροπή, κατόπιν αιτήσεώς μου, αναφέρει ότι έχει στη διάθεσή της ακόμη ορισμένες πιστώσεις για «εξωτερική πολιτική και ασφάλεια». Επομένως θα βρεθεί μια λύση».

Μπορεί η Επιτροπή να εξηγήσει σε ποιά διαδικασία ανταποκρίνεται η ενέργεια του κ. Rocard;

Απάντηση του κ. Pinheiro εξ ονόματος της Επιτροπής (10 Οκτωβρίου 1997)

Η Επιτροπή επιβεβαιώνει ότι από τον κ. M. Rocard, πρόεδρο της επιτροπής για την ανάπτυξη και τη συνεργασία, ερωτήθηκε όσον αφορά την κατάσταση από άποψη πιστώσεων στο κονδύλιο κοινής εξωτερικής πολιτικής και πολιτικής για την ασφάλεια (ΚΕΠΠΑ), του προϋπολογισμού. Οι πληροφορίες που ζητήθηκαν παρασχέθηκαν όπως επιτάσσουν η εφαρμογή και η αρχή διαφανούς διαχείρισης των πόρων του προϋπολογισμού.
ΓΡΑΠΤΗ ΕΡΩΤΗΣΗ E-2015/97 υποβολή: Nana Mouskouri (PPE) προς την Επιτροπή (11 Iουνίου 1997)

Θέμα: Δημοπρασίες στην τηλεόραση

Πώς αντιμετωπίζει η Επιτροπή το θέμα της εμφάνισης σε ορισμένα τηλεοπτικά κανάλια, κυρίως ελληνικά, εκπομπών όπου πραγματοποιούνται δημοπρασίες;

Η Επιτροπή δεν θεωρεί ότι τέτοιες εκπομπές μπορεί να βλάπτουν τα δικαιώματα και την προστασία των καταναλωτών;

Σε καταφατική περίπτωση, σχεδιάζει κάποια ειδική νομοθετική ρύθμιση σε ευρωπαϊκό επίπεδο για τις περιπτώσεις αυτές ή οι υπάρχουσες κοινοτικές ρυθμίσεις μπορούν να εφαρμοσθούν αποτελεσματικά;

Και στις δύο περιπτώσεις, η Επιτροπή δεν θεωρεί απαραίτητη την ανάληψη ειδικής δράσης με στόχο την πληροφόρηση των καταναλωτών, σύμφωνα με το άρθρο 129Α της Συνθήκης;

Απάντηση του κ. Monti εξ ονόματος της Επιτροπής (4 Σεπτεμβρίου 1997)

Το Αξιότιμο Μέλος αναφέρει στην ερώτησή της συγκεκριμένο είδος προγράμματος που υπάρχει στην Ελλάδα. Η Επιτροπή δεν γνωρίζει να υπάρχουν τέτοια προγράμματα σε άλλα κράτη μέλη.

Η ερώτηση δεν περιλαμβάνει τα απαραίτητα στοιχεία που θα επέτρεπαν να προσδιοριστεί επακριβώς ο τύπος της εν λόγω δραστηριότητας. Εάν θεωρηθεί ως «teleshopping» τότε εμπίπτει στο πεδίο εφαρμογής της οδηγίας 89/552/ΕΚ ((ΕΕ L 298 της 17.10.1989. )), όπως αυτή τροποποιήθηκε πρόσφατα από την οδηγία 97/36/ΕΚ (τη λεγόμενη οδηγία «τηλεόραση χωρίς σύνορα») ((EE L 202 της 30.7.1997. )). Στην περίπτωση αυτή, επαφίεται στις ελληνικές αρχές να μεριμνήσουν για τη συμμόρφωση των τηλεοπτικών φορέων που εμπίπτουν στη δικαιοδοσία τους με τις διατάξεις της οδηγίας.

Εάν η εν λόγω δραστηριότητα δεν θεωρηθεί ως «teleshopping» τότε υπόκειται στην ελληνική νομοθεσία (τη σχετική με τις δημοπρασίες). Στην περίπτωση αυτή, επαφίεται στις ελληνικές αρχές να μεριμνήσουν για τη συμμόρφωση των τηλεοπτικών φορέων που εμπίπτουν στη δικαιοδοσία τους με την ελληνική νομοθεσία.
ΓΡΑΠΤΗ ΕΡΩΤΗΣΗ E-2708/97 υποβολή: Joan Vallvι (ELDR) προς την Επιτροπή (1 Σεπτεμβρίου 1997)

Θέμα: Πρωτοβουλία Interreg III

Κατά την άτυπη συνεδρίαση του Συμβουλίου των Υπουργών, στις 10 Ιουνίου 1997 στο Nordwijk, η διασυνοριακή συνεργασία θεωρήθηκε ως μία από τις θεμελιώδεις συνιστώσες για την ευρωπαϊκή χωροταξία. Αυτή συνεπάγεται την πλήρη συμμετοχή των ενδιαφερόμενων κρατών και περιφερειών, κατ' εφαρμογήν της αρχής της επικουρικότητας.

Δεν κρίνει άραγε η Επιτροπή ότι οι νέοι κανονισμοί για τις κοινοτικές πρωτοβουλίες, συγκεκριμένα δε για το ΙΝΤΕRREG ΙΙΙ, πρέπει να προσαρμοσθούν κατά τρόπον ώστε να διευκολύνουν τη συμμετοχή των περιφερειακών και τοπικών φορέων;

Απάντηση της κας Wulf-Mathies εξ ονόματος της Επιτροπής (7 Οκτωβρίου 1997)

Η Επιτροπή, στο πλαίσιο του Προγράμματος Δράσης 2000 ((Έγγραφ. COM(97)2000. )), προβλέπει για τη μελλοντική περίοδο προγραμματισμού των διαρθρωτικών ταμείων μία κοινοτική πρωτοβουλία σχετικά με τη διασυνοριακή συνεργασία. Προτείνει, επίσης, την έκδοση ειδικής ανακοίνωσης σχετικά με το εν λόγω θέμα, όπου θα διατυπώνονται τα συμπεράσματα που έχουν συναχθεί από την εφαρμογή των προηγούμενων πρωτοβουλιών INTERREG καθώς και οι μελλοντικοί τρόποι συνεργασίας σε διασυνοριακό, διαπεριφερειακό και διεθνικό επίπεδο.

Οι παραμεθόριες περιοχές και οι τοπικοί φορείς διαδραματίζουν σημαντικό ρόλο για την επιτυχία της διασυνοριακής συνεργασίας και δικαιούνται ενεργό συμμετοχή στις δομές συντονισμού και διαχείρισης. Ο διάλογος ενίοτε απουσιάζει, ενώ πρέπει να αναπτυχθεί πλήρως μία πραγματική διασυνοριακή και διεθνική συνεργασία. Αυτός είναι και ο στόχος της Επιτροπής εδώ και αρκετό καιρό. Η εφαρμογή της αρχής της επικουρικότητας στον εν λόγω τομέα πρέπει να επεκταθεί.

Βάσει αυτής της φιλοσοφίας θα διαμορφωθούν οι μελλοντικοί προσανατολισμοί της Επιτροπής στον τομέα της διασυνοριακής και διεθνικής συνεργασίας.
ΓΡΑΠΤΗ ΕΡΩΤΗΣΗ E-3105/97 υποβολή: Thomas Megahy (PSE) προς την Επιτροπή (13 Οκτωβρίου 1997)

Θέμα: ΦΠΑ που εισπράττεται από τα προοόντα υγιεινής προστασίας των γυναικών

Απασχολεί τον κόσμο το γεγονός ότι εισπράττεται ΦΠΑ από τα ως άνω είδη, τα οποία είναι είδη βασικής ανάγκης για εκατομμύρια γυναικών στην Ευρωπαϊκή Ένωση. Θεωρεί άραγε η Επιτροπή, ότι το αίτημα να ισχύει μηδενικός συντελεστής για τα εν λόγω προϊόντα σαφώς και έχει μεγάλη υποστήριξη από το ευρύ κοινό;

Απάντηση του κ. Monti εξ ονόματος της Επιτροπής (10 Νοεμβρίου 1997)

Παραπέμπουμε το Αξιότιμο Μέλος στις απαντήσεις που έδωσε η Επιτροπή στις γραπτές ερωτήσεις E-2434/97 του κ. Wynn ((ΕΕ C 82, της 17.3.1998, σελ. 76. )) και E-2624/97 της κας Oddy ((βλέπε σελίδα 31. )).
ΓΡΑΠΤΗ ΕΡΩΤΗΣΗ E-2731/97 υποβολή: Alexandros Alavanos (GUE/NGL) προς την Επιτροπή (1 Σεπτεμβρίου 1997)

Θέμα: Προστασία κατοικιών πλησίον του Μεσαιωνικού τείχους στη Θεσσαλονίκη

Ο Δήμος Θεσσαλονίκης εφαρμόζει, με ενίσχυση της Ευρωπαϊκής Ένωσης, μια σειρά πολεοδομικών παρεμβάσεων στην Άνω Πόλη Θεσσαλονίκης, μεταξύ των οποίων περιλαμβάνονται κατεδαφίσεις προσφυγικών κατοικιών στις παρυφές των μεσαιωνικών τειχών, που σύμφωνα με τον παγκόσμιο κατάλογο της UNESCO (αύξων αριθμός 456), αποτελούν αγαθά της παγκόσμιας κληρονομιάς. Στη θέση των υπό κατεδάφιση κτισμάτων, που είναι συνδεδεμένα με την ιστορία της πόλης από την Βυζαντινή εποχή, θα διανοιγούν δρόμοι παράλληλα με το τείχος και θέσεις στάθμευσης.

Το Επιστημονικό Προσωπικό του τμήματος Αρχιτεκτόνων του Πανεπιστημίου Θεσσαλονίκης και κάτοικοι της περιοχής διαμαρτύρονται, ενώ το Ελληνικό τμήμα της ICOMOS σε επιστολή του στο Δήμο Θεσσαλονίκης τονίζει ότι σύμφωνα με την Σύμβαση της Γρανάδας και το Χάρτη της Βενετίας «μαζί με το προστατευόμενο μνημείο- αγαθό της πολιτιστικής κληρονομιάς, πρέπει να προστατεύεται το φυσικό και αστικό περιβάλλον».

Ερωτάται η Επιτροπή εάν προτίθεται να παρέμβει ώστε μαζί με το προστατευόμενο τείχος, που είναι αγαθό πολιτιστικής κληρονομιάς, να προστατευθούν και οι κατοικίες της περιοχής που αποτελούν το φυσικό περιβάλλον του τείχους επί του ιστορικού ιστού της Άνω Πόλης της Θεσσαλονίκης.

Απάντηση του κ. Oreja εξ ονόματος της Επιτροπής (14 Οκτωβρίου 1997)

Η Επιτροπή θα ήθελε να πληροφορήσει το αξιότιμο μέλος του Κοινοβουλίου ότι, δυνάμει του άρθρου 128 της Συνθήκης ΕΚ, η προστασία της εθνικής πολιτιστικής κληρονομιάς ανήκει στην αποκλειστική αρμοδιότητα των εθνικών αρχών. Ο ρόλος της Κοινότητας και της Επιτροπής ειδικότερα είναι να ενθαρρύνουν τη συνεργασία μεταξύ των κρατών μελών υπέρ της προστασίας και της αναβάθμισης της ευρωπαϊκής πολιτιστικής κληρονομιάς.

Στο πλαίσιο αυτό, η Επιτροπή δεν μπορεί, συνεπώς, να παρέμβει για την προστασία των κατοικιών που βρίσκονται στις παρυφές των μεσαιωνικών τειχών της Θεσσαλονίκης.

Ωστόσο, η Επιτροπή θα ήθελε να ενημερώσει το αξιότιμο μέλος ότι οι εν λόγω εργασίες δεν είχαν προταθεί από τις ελληνικές αρχές για συγχρηματοδότηση στο πλαίσιο της κοινοτικής στήριξης 1994-1999. Όσον αφορά τις κατοικίες και σύμφωνα με τις πληροφορίες που έδωσαν οι ελληνικές αρχές, αυτές δεν έχουν καταγραφεί ως προστατευόμενα ιστορικά μνημεία.
ΓΡΑΠΤΗ ΕΡΩΤΗΣΗ E-2341/97 υποβολή: Stephen Hughes (PSE) προς το Συμβούλιο (18 Iουλίου 1997)

Θέμα: Παραλλαγές στους κανόνες για τους οδηγούς αυτοκινήτων

Θα μπορούσε το Συμβούλιο να παράσχει κατάλογο των κρατών μελών τα οποία:

1. απαιτούν να υπάρχει προειδοποιητικό τρίγωνο στο αυτοκίνητο 7

2. απαιτούν να υπάρχει πυροσβεστήρας στο αυτοκίνητο 7

3. επιτρέπουν να υπάρχει σφραγισμένο δοχείο πετρελαίου χωρητικότητας ενός γαλλονιού στον χώρο αποσκευών του αυτοκινήτου;

Απάντηση (10 Νοεμβρίου 1997)

Το Συμβούλιο δεν διαθέτει τα στοιχεία που ζήτησε ο αξιότιμος κ. Βουλευτής.